
Στο μάτι του ταύρου

στο Σπίτι της Κύπρου

Πολλοί ήταν οι φίλοι του πρωτοεμφανιζόμενου Κύπριου συγγραφέα Δώρου Αντωνιάδη που γέμισαν, την Τρίτη 8 Δεκεμβρίου 2015, το Σπίτι της Κύπρου για να παρακολουθήσουν την παρουσίαση του πρώτου βιβλίου του, με τίτλο Στο μάτι του ταύρου, που κυκλοφορεί από τις Εκδόσεις Καστανιώτη.
Τον συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία, προλογίζοντας, ανέφερε ότι πρόκειται για ένα αστυνομικό μυθιστόρημα, με μαθηματικούς γρίφους, ισότητες, λογαρίθμους και γράφους που αποτελούν βασικό στοιχείο της μυθοπλασίας και της λύσης του εγκλήματος, με ατμόσφαιρα υποβλητική και ρυθμό προοδευτικά καταιγιστικό, όπου η αφήγηση του παρόντος χρόνου εναλλάσσεται με την αφήγηση του παρελθόντος επιφυλάσσοντας στον αναγνώστη ανατροπές και εκπλήξεις.
Για το βιβλίο μίλησαν η δημοσιογράφος, συγγραφέας, ιδρυτικό μέλος και τέως Πρόεδρος της Ελληνικής Λέσχης Συγγραφέων Αστυνομικής Λογοτεχνίας (Ε.Λ.Σ.Α.Λ.) Τιτίνα Δανέλη και ο δικηγόρος, συγγραφέας, ιδρυτικό μέλος και μέλος της Γραμματείας  της Ε.Λ.Σ.Α.Λ. Νεοκλής Γαλανόπουλος. Ακολούθησε παρέμβαση από τον ποιητή Τίτο Πατρίκιο.
Σταχυολογώντας τις αρετές του βιβλίου η κ. Δανέλη αναφέρθηκε στην καλά δομημένη πλοκή, στους ολοζώντανους χαρακτήρες, στις συνεχείς ανατροπές, στην άνεση του συγγραφέα να κινείται από το πρώτο πρόσωπο στο τρίτο, οριοθετώντας με το αφηγηματικό αυτό εύρημα την χρονική εναλλαγή από το παρόν στο παρελθόν,  στην γλώσσα του που είναι νεανική, χωρίς ακρότητες ή επιτήδευση, στην ευφυή μουσική «επένδυση» της αφήγησης, που λειτουργεί ως μελωδική γέφυρα διεπαφής μεταξύ του συγγραφέα και του αναγνώστη, και, τέλος, στην πρωτοτυπία του συγγραφέα να μην επιτρέπει στον κεντρικό του ήρωα, τον αστυνόμο του Τμήματος Ανθρωποκτονιών Πέτρο Ελευθεριάδη, να κρατά τις πληροφορίες για τον εαυτό του, δίνοντας στον ήρωά του, αλλά και στον αναγνώστη, ταυτόχρονα, τις ίδιες πληροφορίες και αφήνοντας διακριτικά «ίχνη» δοκιμάζοντας την παρατηρητικότητα και των δύο.
Υπερθεματίζοντας, ο κ. Γαλανόπουλος ενέταξε το βιβλίο στην κατηγορία των «ολοκληρωτικών», όπως τα χαρακτήρισε,  αστυνομικών μυθιστορημάτων, όπου το μυστήριο καλύπτει απ’ άκρου εις άκρον το κείμενο, ολόκληρος ο μύθος μοιάζει ανεξήγητος, η πλοκή χαοτική, οι χαρακτήρες αινιγματικοί, τα συμβάντα άσχετα μεταξύ τους. Η πρωτοτυπία της πλοκής, συνέχισε, προκύπτει από την αφήγηση δύο φαινομενικά ασύνδετων ιστοριών, εκ των οποίων η πρώτη αφορά στις έρευνες του αστυνόμου Ελευθεριάδη στο παρόν και η δεύτερη σε περιστατικά που σημάδεψαν τη ζωή του θύματος στο παρελθόν, ενώ σταδιακά εμφανίζονται άσχετα μεταξύ τους στοιχεία. Ο συγγραφέας, όμως, όπως κατέληξε, συμπερασματικά, ο κ. Γαλανόπουλος, λύνει τον γόρδιο δεσμό που ο ίδιος έχει φτιάξει, τραβώντας απλά μια μικρή κλωστούλα –ίσως αυτό να είναι και το μεγαλύτερο επίτευγμά του . Οι δύο ιστορίες γίνονται μία, και το μόνο που μένει ανεξήγητο ακόμη κι όταν κλείσει κανείς το βιβλίο, είναι πού κρυβότανε τόσα χρόνια τέτοιο ταλέντο!
Στη σύντομη παρέμβασή του για το βιβλίο ο Τίτος Πατρίκιος είπε ότι το Στο μάτι του ταύρου όχι μόνο εξάπτει το ενδιαφέρον του αναγνώστη από το πρώτο κεφάλαιο ούτε απλώς του προσφέρει πολλά ερεθίσματα σκέψης, αφού το διαβάσει, αλλά επιπροσθέτως έχει ένα ύφος που παρασύρει, πέραν από το αίνιγμα και τη λύση του, για την ποιότητα της γραφής και της δομής. Όπως εξήγησε ο κ. Πατρίκιος, ο συγγραφέας κατορθώνει να συνδυάσει και, τελικά, να συνθέσει τα δύο επίπεδα αφήγησης του βιβλίου του βιβλίου, αναπλάθοντας με ικανότητα τη φοιτητική ζωή στη Θεσσαλονίκη της δεκαετίας του ’90, αλλά και της μικροαστικής και μεσοαστικής ζωής της κοινωνίας μας, ενσωματώνοντας στοιχεία της νεανικής κουλτούρας.
Αποσπάσματα από το βιβλίο διάβασε με τον μοναδικό του τρόπο ο ηθοποιός Κρατερός Κατσούλης, ενώ εμβόλιμα ακούστηκαν τραγούδια και μουσικές συνθέσεις που αναφέρονται στο κείμενο και «επενδύουν» μουσικά την αφήγηση.

